钦定古今图书集成/明伦汇编/官常典/第141卷 > 怡 默台 孤竹
## 钦定古今图书集成/明伦汇编/官常典/第141卷 > 怡 默台 孤竹

夏帝禹封怡以绍列山氏。

按《路史》：“怡，姜国也。”禹有天下，封怡以绍列山，是为默
台。成汤之初，析之离支，是为孤竹。西伯之兴有允。及
致老矣，而归俌之未至。西伯薨，武王急伐商，叩谏不
及，义弃周禄，北之止阳。上俾摩子难之，逮闻淑媛之
言，遂擿薇终焉，是为伯夷、叔齐。先是齐嫡而夷长父
初欲立夷，不可。初薨，夷齐皆巽，去之北海之滨。于是
“凭立”，凭世其国，定王之十一年，并于齐。

〈注〉《谯史考》云：“夷、齐采薇，有妇人难之。”故刘孝标有夷齐毙媛之言，而黄廷坚谓无饿死之事。《烈士传》云：“夷、齐之谏周公曰：‘义士，王欲以为左相，去之。王摩子往难之，遂不食’。”《类林》以为弃薇不食，有白鹿乳之。韩非以为武王逊以天下而不受。《孔丛注》云：“夷齐，墨台初之二子也。”按允字公信，伯夷也；致字公远，叔齐也。夷、齐为谥。《春秋少阳篇》：“允字公信，致字公达。”又父初，字子朝，见《韩诗外传》。凭，夷、齐之弟，《烈士传》云“异母弟伯僚”是也。

商“成汤元祀，始封孤竹国。”

按《史记伯夷传注》《索隐》曰：“孤竹君，殷汤三月丙寅所
封。”《地理志》：“在辽西令支。”应劭曰：“姓墨胎氏。”

周成王　年，大会诸侯于成周。孤竹入贡。

按《汲冢周书》：“成周之会，孤竹以距虚。”

〈注〉孤竹东北狄，距虚驴骡属。